འདིར་དཀྱིལ་གདོང་ཟེར་བའི་ས་མིང་ཐོགས་ཚུལ་ཀྱང་གསལ་བོར་ཞིག་མི་སྣང་ཞིང་།གང་ལྟར་དཀྱུས་གདོང་དང་།སྤྱིར་གདོང་།སྐྱིད་གདོང་།གྱི་གདུང་སོགས་འབྲི་སྲོལ་གང་མང་མཆིས།ཡིན་ནའང་གྱི་ལིང་གཏེར་སྟོན་ཐེག་མཆོག་རྡོ་རྗེ་རིན་པོ་ཆེའི་ས་འདིར་ཞབས་ཀྱིས་བཅགས་ཤིང་བྱིན་གྱིས་བརླབས་པ་དང་།ཡུན་རིང་བཞུགས་ཏེ་སྔ་འགྱུར་རྙིང་མ་བའི་དགོན་སྡེ་ཕྱག་འདེབས་མཛད་པའི་ཆ་ནས་བལྟས་ན་ཁོང་གི་འཁྲུངས་ཡུལ་ནི་གྱི་ལིང་ཞེས་པའི་སྡེ་བ་ཡིན་ཞིང་།གདུང་རྒྱུད་ནི་སྨུག་པོ་གདུང་གི་གདུང་རྒྱུད་ཡིན་ཞེས་པ་ལས།གྱི་ལིང་གི་གྱི་དང་རིགས་རུས་ཀྱི་གདུང་གཉིས་མཉམ་དུ་སྦྱར་ནས་གྱི་གདུང་ཟེར་བར་སྒྲ་འགྱུར་བྱུང་སྟེ་དཀྱིལ་གདུང་ཟེར་བའམ་དཀྱིལ་དུ་གདོང་རྒྱུད་ལ་ཟེར་བ་ཡིན་ནམ་སེམས།སྤྱིར་དཀྱིལ་གདོང་སྔགས་ཁང་ཆུ་བར་ནོར་བུའི་གླིང་གི་ལྷ་སྡེ་ཕལ་མོ་ཆེ་སྟེ་རྒྱ་ར་དང་།སྐ་སར།འགགདཀྱིལ་གདོང་།སོ་རྒྱགཁྱ་ཚང་སོགས་རིམ་བཞིན་བ་ཡན་ཕྱོགས་ནས་ས་འདིར་ཆད་ཅིང་།སྡེ་བ་ཕལ་ཆེར་གྱི་ས་མིང་ལ་སྔོན་བ་ཡན་ས་ཆའི་ཆད་ཁུངས་ཚོ་མིང་དང་སྡེ་མིང་སོགས་ཟུར་འཇོག་བྱས་ཡོད་པ་ལས་ཁ་ཤས་ལ་སྡེ་མིང་གསར་བ་ཐོགས།དཔེར་ན་སོ་རྒྱག་སྡེ་བར་མཚོན་ན་ལྟག་རྒྱབ་ཀྱི་ཉག་ཁས་དེ་སྦྲུལ་མགོ་རལ་གྲིས་གཏུབ་པའི་ཚུལ་འདུག་པ་ལ་སོ་རྒྱག་སྡེ་བ་ཐོགས་ཤིང་།རྒྱ་ར་སྡེ་བ་མཚོན་ན་ལྟག་རྒྱབ་ཀྱི་མཁར་ཤུལ་དེའི་ཆ་ནས་སྡེ་མིང་ལའང་རྒྱ་ར་ཐོགས།གཞན་ཡང་ལོ་རྒྱུས་དཔྱད་ཡིག་ལྟར་ན་ཏཱ་མིན་རྒྱལ་རབས་ཀྱི་མིང་ཀྱཱ་ཆིན་ཁྲི་ལོ་བཅུ་བཞི་བ་བོད་རབ་བྱུང་བཅུ་བའི་ལྕགས་མོ་ལུགལོར་ཆ་ཧར་ཨ་ཐན་རྒྱལ་པོས༧རྒྱལ་དབང་ལྔ་བ་ཆེན་པོ་བསོད་ནམས་རྒྱ་མཚོ་ཚང་ལ་གདན་འདྲེན་ཞུ་བའི་གསེར་ཡིག་བཏང་བས།རྒྱལ་དབང་རིན་པོ་ཆེས་གོང་མ་རྒྱལ་བོའི་བླ་མཆོད་དུ་འདུལ་བ་སློབ་དཔོན་བརྩོན་འགྲུས་བཟང་པོ་མཆོག་རེ་ཞིག་རྫོངས་སྟ་མཛད་ཅིང་།མིང་བན་ལིས་ཁྲི་ལོ་གཉིས་པ་རབ་བྱུང་བཅུ་བའི་ས་ཕོ་སྟགལོར་ཡུལ་ཕྱོགས་འདིར་ཆིབས་ཁ་བསྒྱུར་དུས་ཆབ་ཆ་ཐེག་ཆེན་ཆོས་འཁོར་གླིང་དུ་རྒྱ་ནག་གི་བཟོ་བོ་དུ་མ་བཀུགས་ཏེ།གཙུག་ལག་ཁང་རྟེན་དང་བཅས་པ་ཤིན་ཏུ་རྒྱ་ཆེ་བ་བཞེངས་ནས་འགྲོ་དོན་རྒྱ་ཆེར་མཛད་པ་དང་།རྒྱ་ནག་དུ་ཕེབས་སྐབས་སུ་ཡར་ལམ་ཚ་གན་ཐོ་ལོ་གེ་ནས་བ་ཡན་ནོར་དང་ཆབ་ཚའི་ལྷ་ཁང་གི་ཉེ་འདབས་ནས་ཨ་རིག་ཆུ་ཚན་ཁར་ཕེབས་ཚུལ་སོགས་གསུངས་པའི་ཆབ་ཚའམ་ཆབ་ཆ་ཞེས་པའང་ཡུལ་ཕྱོགས་འདི་ཡིན་སྙམ་ཞིང་།རྒྱ་ར་མཁར་ཤུལ་དུ་ཉེ་སྔོན་ཆུ་མཛོད་སོགས་འཛུགས་སྐྲུན་བྱེད་པའི་དགོས་ཆེད་ལ་ས་བསློགས་པས།ས་འོག་ཏུ་ལྷ་རྟེན་ཆག་པོ་དང་།ཀ་རྡོ་ཆེན་པོ།གྱོ་མོགསོལ་ཐལ།མིའི་རུས་པ་ཚིག་པོ་སོགས་མང་དུ་བྱུང་པར་དཔྱད་ན་ཆབ་ཆ་ཐེག་ཆེན་ཆོས་འཁོར་གླིང་གཙུག་ལག་ཁང་སོགས་མཚོ་སྔོན་དུས་འཁྲུག་གི་སྐབས་སུ་འབྱུང་བ་ཆེན་པོ་མེ་ལ་ཐིམས་ཞེས་པ་ཡུལ་འདི་ཡིན་པར་གྲུབ་པ་མ་ཟད།གོང་གི་ཚིག་ཤུལ་ལས་ཆབ་ཚ་ཞེས་པའམ་བ་ཡན་ནོར་གྱི་ཉེ་འདབས་ཤིག་ཏུ་ཡོད་པ་དང་།ཨ་རིག་ཆུ་ཚན་ཁར་ཕེབས་པའི་ལམ་ཡིན་པ་སོགས་ཀྱང་ཞོར་དུ་རྟོགས་ཐུབ་པས་ད་ལྟའི་ཆབ་ཆ་ཞེས་པ་འདི་ལས་མ་འདས་སོ།།